Սեփական ներուժի հանդեպ շնորհալի երիտասարդի հավատը սկսեց ամրանալ, երբ երկու ամիս անց նոր հուսադրող լուր ստացվեց Էստոնիայի մայրաքաղաք Տալլինից` «Կավե մարդը» առաջին մրցանակի է արժանացել սկանդինավյան երկրների «RΖhvusvΖheline hΖrrΖstusfilΗide» կինոփառատոնում: Լոս Անջելեսյան «NOFI»-ի դեկտեմբերյան պատվավոր դիպլոմին այս գարնանը գումարվեց «Հարևանները` բարեկամներ են» կարճամետրաժ ֆիլմերի 20-րդ միջազգային փառատոնի (Բեռլին) գլխավոր մրցանակը: (Գյունտեր Շոլցի նախագահած հեղինակավոր հանձնախումբը 163 ֆիլմերից 55-ն էր ընտրել փառատոնի ֆիլմացանկում:) ՀՀ մշակույթի նախարարության աջակցությամբ հնարավորություն ունեցավ Բեռլինի «Տոնի» կինոթատրոնի ներկայացուցչական տոնահանդեսում անձամբ ստանալու դժվարին մրցապայքարում իր առաջնեկի վաստակած ամենաշքեղ հաղթադափնին և նոր` վարշավյան կինոմրցության հրավերը: Տարազգի կինոգործիչներն ու բազմաբազում կինոսիրողները չէին թաքցրել գոհունակությունը` երիտասարդ կինոռեժիսորի` մարդու ներաշխարհը պեղելու նրբանկատությունից: Լքված շեների ու մարդկանց դրաման ֆիլմի տևողության ընդամենը 20 րոպեների ընթացքում ամենքին հասանելի էր դարձել ասես Մարկեսի գրքերից հառնած ծերունի բրուտագործի (Կարեն Ջանգիրով) ու անսպասելի նրա գյուղական հյուղակի բակում հայտնված 11-ամյա պատանու (Վահագն Գրիգորյան) անբռնազբոսիկ զուգախաղով: